এক্ষেত্রে একটি কথা না বলে পারছিনা। আমরা সাধারণ জনগণ কিন্তু আজকে সেনা বাহিনীর এই দুর্দিনে তাদের পাশে এসে দাঁড়িয়েছি। দরিদ্র এই দেশের সাধারণ মানুষগুলো, যাদের অনেকেই হয়তো অনাহারে অর্ধাহারে দিন কাটান, সেই সব খেটে খাওয়া মানুষেরাও তাদের শীর্ণ হাতটি প্রসারিত করেছে এই সব স্বজন হারানো সেনা সদস্যের পরিবারের প্রতি গভীর ভালবাসায়। তাদের এই ভালবাসা এবং মমতায় কোন ফাঁক নেই। তারা একবারের জন্যও এই প্রশ্নটি করেনি যে – কেন তাদের সন্তানদেরকে স্কুলে যাওয়ার পরিবর্তে দু’বেলা লাইন দিয়ে দাঁড়াতে হয় দু’মুঠো চালের জন্য। বিডিআর শব্দটির সাথে এদের বেশীর ভাগেরই পরিচয় সম্ভবত এই সূত্রে যে তাদের চালানো দোকান থেকে অল্প মূল্যে তারা চাল সংগ্রহ করতো এক সময়। আমরা এই তুলনা একবারও করিনা যে আমাদের কারো মৃত্যু হলে রাষ্ট্রীয় সম্মানের সাথে সমাহিত করা হবে কিনা, সরকার আমাদের বাড়ী দেবে কিনা, আজীবন ক্ষতিপূরণ দেবে কিনা, আমাদের পুত্র কন্যাদের পড়াশোনার খরচও বহন করবে কিনা। আমরা একথা মনে রাখি না যে, আমাদের সন্তানদের মৃত্যুর তদন্ত হয়না, বিচার হয়না, এমনকি পত্রিকাতেও স্থান পায়না আমাদের খবর। আমরা আমাদের সকল অপ্রাপ্তি আর পার্থক্যের চিত্রটি ভুলে গিয়ে আমাদের সমবেদনার হাতটি প্রসারিত করি। সেখানে ইউনিফর্ম আর ক্যান্টনমেন্টের উঁচু দেয়ালগুলো বাধা হয়ে দাঁড়ায় না। আমরা বিশ্বাস করি, সেনাবাহিনীতে যারা কাজ করেন, তারা আমাদেরই ভাই, আমাদেরই সন্তান। আজকে সেনা পরিবারের সদস্যদের নির্যাতনের খবর শুনলে তাই আমাদের হৃদয়েও রক্তক্ষরণ হয়।